
A motiváció vizsgálata kisiskolás korban

Kulcsszavak: preferált motívumok; tehetségazonosítás; önszabályozó tanulás; belső motiváció
A kutatás célja:
Dolgozatomban az általános iskola 4. évfolyamán tanuló diákok motivációs profiljának vizsgálatát tűztem ki célul, különös tekintettel a tehetségígéretek preferált motívumaira, valamint összehasonlítottam az önértékelő tesztek eredményeit a pedagógusok által kitöltött tehetségbecslő skála motivációra vonatkozó válaszaival.
Pedagógiai vizsgálatok segítségével tártam fel a diákok preferált motívumait.
Longitudinális vizsgálat során összehasonlítottam ugyanazon tanulók motivációs profilját 4 év távlatában.
A kutatás módszere:
A soproni Hunyadi János Evangélikus Óvoda és Általános Iskola negyedik évfolyamos tanulói körében végzett tehetségazonosítási folyamat részeként a Renzulli-Hartman tehetségbecslő skálát alkalmazva a pedagógusok által kitöltött 117 negyedik osztályos tanulót értékelő teszt motivációra vonatkozó állításait vizsgáltam meg. Valamint minden tanuló kitöltötte Gyarmathy Éva motivációs önértékelő profiltesztjét. A kutatásom harmadik eleme pedig egy longitudináris vizsgálat, amely során összevetettem 18 nyolcadik osztályos tanuló négy év után újra elvégzett motivációs profilteszt eredményét a10 éves korban kitöltött teszttel
Eredmények:
Kutatásom során bebizonyosodott, hogy a 10 éves tehetségígéretek jellemzően a feladatorientáció, az erőfeszítés és a társas törődés faktorokban érnek el magas értéket. 
A számszerű adatok alapján a jó tanuló, de nem tehetségígéret diákoknál magasabb értékkel jelenik meg a jutalom és a dicséret faktor, mint a tehetségígéret és kitűnő tanulók körében. 
Szignifikáns a különbség a hatalom és a jutalom motívumokban. Itt az azonosítási folyamatba be nem került tanulók átlaga magasabb. 
A longitudinális vizsgálat bebizonyította, hogy a preferált motívumok az évek előre haladtával változnak, már az önszabályozó tanulást jelzik a tehetségazonosítási folyamatba bekerült tanulók körében.
Következtetések:
A kutatás eredményei megerősítik, hogy a diákok motivációs profilja idővel változik, és fontos figyelembe venni ezeket a változásokat a pedagógiai gyakorlat során. Kiemelten fontos, hogy a pedagógusok olyan differenciált módszereket alkalmazzanak, amelyek figyelembe veszik a diákok egyéni motivációs szükségleteit. A tehetségidentifikáció és a motivációs stratégiák tudatos alkalmazása elengedhetetlen a diákok képességeinek fejlesztésében, a belső motiváció erősítésében. A kutatás rávilágít arra, hogy a pedagógusok szerepe kulcsfontosságú a diákok motivációjának fenntartásában és erősítésében.
 



